  Удмуртиысь дышетонъя но тодосъя министерстволэн пресс-службаез Анжелика Тихонова корреспондент Сьӧлта ёросын «Вуоноысь гурт» («Деревня будущего») ӵектос улсын Узя черкогуртысь школаез но нылпи садэз выльдозы. Со пумысен отчы элькунысь дышетонъя но тодосъя министр Светлана Болотникова вуылӥз, ивортӥз удысэтлэн пресс-службаез. «"Вуоноысь гурт" ӵектослы луыса Узяысь школа но нылпи сад быдэсак воштӥськозы. Отвн выль мебельзы, туала цифра тӥрлыксы, выль лабораториоссы кылдозы. Со дышетӥсьёслы ужаны но пиналъёслы дышетскыны мылкыд сётон. Сыӵе воштӥськонъёсын выль инвисъёс усьтӥськозы. Соин ик выль ӵектосъёсты, вормонъёсты, усьтонъёсты возьмалом» Светлана Болотникова, Удмуртиысь дышетонъя но тодосъя министр Пусъём, Узяысь школаез 2001-тӥ арын пуктӥзы. Отын Узяысь, Магистральнойысь но Ӟатчаысь 101 пиналъёс дышетско. Школаын физикая, математика, информатикая туала кабинетъёссы, столярной но слесарной мастерскойёссы, спортзалзы, спортэн вырыны площадказы вань. Нош азьланяз дышетон юртын агротехнической ӧрез азинтон понна инновационной площадка кылдытозы. Малпанзэс ватсаса тодон-валан сётон но урокъёс бере ужан программаосъя улонэ пыӵатозы. Озьы ик туала библиотечно-информационной центр но коворкинглы инты радъяны мылкыдзы вань. «Вуоноысь гурт» ӵектос улсын школаысь сиськон интыез но спортзалэз тупатъялозы. Нош черкогуртысь нылпи садэз 1977-тӥ арын ӝутӥзы. Туннэ нуналлы отчы 25 пиналъёс ветло. Ужъюртысь спортъя но крезьгуръя залъёсты выльдозы, азбараз выль спорт площадка лэсьтозы. Со сяна, ӵектос улсын визьнодасьёс «Визьмо висъет» («Умная комната») кылдытыны но STEM-образованиез азинтыны ӧдъяло. Озьы ик робототехникая ватсаса тодон-валан сётонъя программаос но еврометеоплощадка кылдытыны малпало. Тодэ вайытом, Удмуртиын нырысетӥзэ «Вуоноысь гуртэз» кылем арын усьтӥзы. Со Вотка ёросысь Пихтовка луиз. Туэ эшшо кык гуртъёсын «Вуоноысь гурт» кылдытозы: Узяын но Шаркан ёросысь Быгыын.  Тегъёс: Удмуртия школаос дӥськут тупатъянужъёс СветланаБолотникова  